b'\n_START_ARTICLE_\nGuido Reni\n_START_SECTION_\n\xc5\xbdivotopis\n_START_PARAGRAPH_\nNarodil sa v rodine hudobn\xc3\xadkov - Daniela Reniho a Ginevry de\xe2\x80\x99 Pozzi._NEWLINE_ _NEWLINE_U\xc5\xbe ako dev\xc3\xa4\xc5\xa5ro\xc4\x8dn\xc3\xbd za\xc4\x8dal \xc5\xa1tudova\xc5\xa5 u fl\xc3\xa1mskeho maliara Denisa Calvaerta, nesk\xc3\xb4r pokra\xc4\x8doval \xc5\xa1t\xc3\xbadiom u Francesca Albaniho a Domenichina. _NEWLINE_V roku 1601 sa spolu s Albanim pres\xc5\xa5ahoval do R\xc3\xadma, kde pracoval v skupine maliarov veden\xc3\xbdch v\xc3\xbdznamn\xc3\xbdm maliarom Annibalom Carraccim, na freskovej v\xc3\xbdzdobe pal\xc3\xa1ca Farnese. V rokoch 1601-1604 bol jeho hlavn\xc3\xbdm patr\xc3\xb3nom kardin\xc3\xa1l Sfondrati. V rokoch 1604-1605 dostal osobn\xc3\xa9 poverenie, aby nama\xc4\xbeoval olt\xc3\xa1rny obraz, ktor\xc3\xbd bol umiestnen\xc3\xbd do baziliky sv. Petra (Ukri\xc5\xbeovanie sv. Petra). Po nieko\xc4\xbekoro\xc4\x8dnom pobyte v Bologni sa vr\xc3\xa1til do R\xc3\xadma, kde sa stal hlavn\xc3\xbdm maliarom po\xc4\x8das trvania pontifik\xc3\xa1tu p\xc3\xa1pe\xc5\xbea Pavla V. (Camillo Borghese), a v rokoch 1607 - 1614 bol jedn\xc3\xbdm z maliarov, ktor\xc3\xbdch patr\xc3\xb3nom bol p\xc3\xa1pe\xc5\xbe. Za jeho majstrovsk\xc3\xa9 dielo je pova\xc5\xbeovan\xc3\xa1 v\xc3\xbdzdoba hlavnej siene v pal\xc3\xa1ci Casino dell\'Aurora. V priebehu neskor\xc5\xa1\xc3\xadch rokov odcestoval do Neapolu, aby tu dokon\xc4\x8dil z\xc3\xa1kazku na freskov\xc3\xba v\xc3\xbdzdobu kaplnky San Gennaro v neapolskej katedr\xc3\xa1le a viac \xc4\x8di menej pravidelne sa vracal do Bologne, kde si \xc4\x8dasom zalo\xc5\xbeil vlastn\xc3\xa9 \xc3\xbaspe\xc5\xa1n\xc3\xa9 \xc5\xa1t\xc3\xbadio. Medzi jeho najsl\xc3\xa1vnej\xc5\xa1\xc3\xadch \xc5\xbeiakov patr\xc3\xad Simone Cantarini, naz\xc3\xbdvan\xc3\xbd "Il Pesarese", Domenico Maria Canuti alebo Giovanni Battista Michelini. _NEWLINE_Zomrel v roku 1642 v Bologni a pochovan\xc3\xbd je s mladou talianskou maliarkou Elisabettou Sirani v bazilike sv. Dominika v Bologni.'